Hier's die top-20 sangers van nuwe Afrikaanse musiek-reeks
JY LEES NOU Hier's die top-20 sangers van nuwe Afrikaanse musiek-reeks
Die Sanger is 'n splinternuwe reeks vir manlike sangers op kykNET wat op 12 Julie afskop. Sarie.com was agter die skerms in die Kaap toe die top-20 aangekondig is.
So met die intrapslag lyk dinge op stel belowend. Die groep deelnemers staan rond vir 'n fotosessie. Dis kitare, skinny jeans en kuiwe waar jy kyk. Die atmosfeer is energiek. Die Sanger in samewerking met Select Musiek is opsoek na 'n nuwe groot stem in Afrikaans. En as 'n mens so na die hoopvolles kyk, erken jy hier en daar 'n bekende gesig. Dis dan Munro en Bongi van Idols, en hulle was góéd!
"Kyk, hierdie ouens kán almal reeds sing," verseker Heidi Edeling, musiekregisseur en beoordelaar, my. Die uitnodiging om deel te neem is in die musiekkringe en die wyer industrie verkondig en dié top-20 is werklik die bestes.
Skakel vanaf Dinsdag 10 Julie van 17h00 tot 18h00 in op kykNET (kanaal 111). Daar is 'n herhaling op Donderdae om 21h00. Die Sanger duur vir 13 episodes en die publiek sal uiteindelik vir die wenner uit die top-2 stem. Klik by www.kyknet.co.za vir meer.